**Pentru cei care au fost uitati de Mos Nicolae:**

*Blacks*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Plâng ghetuțele de ciudă

că nu au primit nimic...

Așteptau o paparudă

să le strângă la ilic

Și în șoaptă să le spună

care-i ritmul de urmat,

Nedorind nicio arvună

pentru ce-i de declarat.

Emisara mea de ploaie

cic-ar fi sub un contract

cu un nene, Nicolae,

care e cam ocupat.

Și, poate, îi dau dreptate

că nu a trecut defel

să-mi pună din voluptate

o bucată de șrapnel.

Dacă stau să prind în gânduri

a ghetuțelor calvar,

Aș prinde în zeci de rânduri

de ce n-au primit un dar.

Și apoi, gândesc eu bine?

Cine oare va dori

ca în iarna care vine

stropi de ploaie a-ntâlni?

Dar de stau și cat dorința

de-a primi o paparudă,

eu le-aș admira cerința

că nu e așa... zaludă.

Ploaia-n viață de apare,

dă prilej de multă trudă

Bogăția, ca urmare,

vine de la paparudă.

Moșului nu-i dau dreptate

că nu a dorit nicicum

ca a lor ”absurditate”

s-o considere fatum.

Așa că, în ortăcie,

Voi, ghetuțe minunate,

Încă-un an în sărăcie

veți rămâne atârnate!